Brugen af sociale medier er med til at udvikle en uovervejethed og mangel på empati hos mennesker. Det er derfor, at vi ser livsfarlige trends som løsnede hjulboltene, fortæller psykolog.

Politiet har fået snesevis af anmeldelser fra folk, der har fået løsnet hjulboltene på deres biler. Denne sommers livsfarlige dille er i høj grad udløst af sociale medier, mener en nordjysk psykolog. Psykolog Vita Hemdrup fra Nibe mener, at jo mere tid de unge bruger på de sociale medier, des mindre tid bruger de på fysisk kontakt med andre mennesker. Og det er med til at ændre folks tankemønster og handlinger. - Når de ser, hvad de andre de gør, så gør de det samme. Og der er måske ikke sådan en ond hensigt bag, men en uovervejethed og mangel på empati. Det kræver en direkte social kontakt at udvikle empati, siger Vita Hemdrup. Tidligere har der været set andre farlige trends, som da nogen morede sig med at smide sten og store grene ned på bilerne fra broer over motorveje. Sidste sommer klædte folk sig ud som morderiske klovne for at skræmme andre fra vid og sans. Og i år er det altså hjulbolte, der løsnes. Ifølge Vita Hemdrup viser psykologisk forskning, at vi mennesker i stigende grad ikke tænker over konsekvenserne af vores handlinger. - Igennem tyve år er den faktisk faldet op mod 40 procent – altså vores empati og indlevelsesevne, siger hun. Nordjyllands Politi oplyste den 28 juni, at der var registreret 51 hændelser med løse hjulbolte i Nordjylland siden 1. juni.